ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 17/2548เรื่อง หนังสือชี้ชวนเสนอขายหน่วยลงทุนของกองทุนรวม เพื่อให้หนังสือชี้ชวนมีการนําเสนอข้อมูลที่เป็นรายละเอียดเกี่ยวกับกองทุนรวมซึ่งผู้ลงทุนสามารถใช้เป็นข้อมูลประกอบการตัดสินใจลงทุนได้อย่างสะดวกและถูกต้อง และเพื่อให้ผู้ทําหน้าที่เสนอขายหน่วยลงทุนสามารถใช้เป็นข้อมูลอ้างอิงในการเสนอขายหน่วยลงทุนได้อย่างมีประสิทธิภาพและบรรลุวัตถุประสงค์ของกองทุนรวมนั้น ๆ อาศัยอํานาจตามความในมาตรา 123 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และข้อ 8 และข้อ 19 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 30/2547 เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 10 มิถุนายน พ.ศ. 2547 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ข้อ ๑ ประกาศนี้ให้ใช้บังคับตั้งแต่วันที่ 1 มกราคม พ.ศ. 2549 เป็นต้นไปข้อ ๒ ให้ยกเลิก (1) ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 40/2545เรื่อง แบบหนังสือชี้ชวนเสนอขายหน่วยลงทุนของกองทุนรวม ลงวันที่ 28 ตุลาคม พ.ศ. 2545 (2) ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 9/2546 เรื่อง แบบหนังสือชี้ชวนเสนอขายหน่วยลงทุนของกองทุนรวม (ฉบับที่ 2) ลงวันที่ 10 กรกฎาคม พ.ศ. 2546ข้อ ๓ ในประกาศนี้ "กองทุนรวม" หมายความว่า กองทุนรวมที่จัดตั้งขึ้นตามประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 23/2547 เรื่อง การจัดตั้งกองทุนรวมและการเข้าทําสัญญารับจัดการกองทุนส่วนบุคคล ลงวันที่ 11 มิถุนายน พ.ศ. 2547 "โครงการ" หมายความว่า โครงการจัดการกองทุนรวม "ผู้ติดต่อกับผู้ลงทุน" หมายความว่า บุคคลธรรมดาที่ได้รับความเห็นชอบให้เป็นผู้ติดต่อกับผู้ลงทุนตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการให้ความเห็นชอบผู้ติดต่อกับผู้ลงทุน และมาตรฐานการปฏิบัติงาน "ผู้สนับสนุนการขายหรือรับซื้อคืน" หมายความว่า บุคคลที่บริษัทจัดการกองทุนรวมมอบหมายให้ทําหน้าที่ขายหรือรับซื้อคืนหน่วยลงทุน แล้วแต่กรณี ของกองทุนรวม "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๔ หนังสือชี้ชวนเสนอขายหน่วยลงทุนของกองทุนรวมสําหรับผู้ลงทุนในต่างประเทศ ไม่ต้องอยู่ภายใต้บังคับหมวด 1 ถึงหมวด 6 แต่ทั้งนี้ต้องมีข้อมูลซึ่งระบุวันที่ที่ได้รับอนุมัติให้จัดตั้งและจัดการกองทุนรวมสําหรับผู้ลงทุนในต่างประเทศ และข้อมูลที่สรุปสาระสําคัญเกี่ยวกับโครงการดังกล่าวหมวด ๑ หลักเกณฑ์ทั่วไป ข้อ ๕ หนังสือชี้ชวนเสนอขายหน่วยลงทุนของกองทุนรวมซึ่งบริษัทจัดการกองทุนรวมจัดทําขึ้นให้มี 2 ส่วน คือ (1) ส่วนข้อมูลโครงการ (2) ส่วนสรุปข้อมูลสําคัญข้อ ๖ ในการจัดทําหนังสือชี้ชวนส่วนข้อมูลโครงการ ให้บริษัทจัดการกองทุนรวมใช้รายละเอียดโครงการที่ได้รับอนุมัติจากสํานักงานเป็นหนังสือชี้ชวนส่วนข้อมูลโครงการข้อ ๗ ในการจัดทําหนังสือชี้ชวนส่วนสรุปข้อมูลสําคัญ ให้บริษัทจัดการกองทุนรวมจัดทําโดยคํานึงถึงผู้ลงทุนเป็นสําคัญ เพื่อให้ผู้ลงทุนสามารถเลือกกองทุนรวมที่มีนโยบายการลงทุนเหมาะสมกับวัตถุประสงค์การลงทุนของตนเอง โดยใช้ข้อความที่สามารถเข้าใจได้ง่าย มีข้อมูลที่ครบถ้วนถูกต้องและชัดเจน และไม่มีลักษณะที่อาจทําให้เกิดความเข้าใจผิดหรือเป็นการบิดเบือนข้อเท็จจริง โดยอาจใช้แผนภาพหรือวิธีการอื่นใดแทนก็ได้ ทั้งนี้ ให้มีรายการดังต่อไปนี้ (1) ลักษณะที่สําคัญของกองทุนรวม (2) ความเสี่ยงในการลงทุนของกองทุนรวม (3) ตารางแสดงค่าใช้จ่ายที่เรียกเก็บจากผู้ซื้อหรือผู้ถือหน่วยลงทุนหรือกองทุนรวม ซึ่งต้องมีรายละเอียดตามตารางแนบท้ายประกาศนี้ (4) การเปรียบเทียบอัตราส่วนการลงทุนของกองทุนรวมที่มีการกระจายการลงทุนน้อยกว่าเกณฑ์มาตรฐาน (specific fund) ในส่วนที่แตกต่างกับอัตราส่วนการลงทุนตามที่สํานักงานกําหนดไว้ (5) คําเตือนและคําแนะนําเกี่ยวกับการลงทุนในหน่วยลงทุน ซึ่งต้องพิมพ์ด้วยตัวพิมพ์ขนาดไม่เล็กกว่าและอ่านได้ชัดเจนกว่าข้อความทั่วไปในหนังสือชี้ชวน (6) วัน เดือน ปี ที่รวบรวมข้อมูลไว้ในหนังสือชี้ชวนข้อ ๘ รายการลักษณะที่สําคัญของกองทุนรวม ให้แสดงรายละเอียดดังต่อไปนี้ (1) ชื่อ ประเภท และอายุของโครงการ (2) วันที่ที่ได้รับอนุมัติให้จัดตั้งและจัดการกองทุนรวม (3) คําถามและคําตอบเกี่ยวกับลักษณะที่สําคัญของกองทุนรวม อย่างน้อยดังต่อไปนี้ (ก) กองทุนรวมนี้เหมาะสมที่จะเป็นทางเลือกสําหรับเงินลงทุนลักษณะใด (ข) กองทุนรวมนี้จะนําเงินไปลงทุนในทรัพย์สินใด (ค) ผู้ลงทุนจะได้อะไรจากเงินลงทุน (ง) ปัจจัยใดที่มีผลกระทบอย่างมีนัยสําคัญต่อเงินลงทุนของผู้ลงทุน (จ) การลงทุนในกองทุนรวมนี้กับกองทุนรวมอื่นที่มีนโยบายการลงทุนต่างกัน มีความเสี่ยงแตกต่างกันอย่างไร (ฉ) การลงทุนในกองทุนรวมนี้ควรเปรียบเทียบกับตัวชี้วัด (benchmark) ใด และ ควรลงทุนในกองทุนรวมนี้เป็นระยะเวลาเท่าใด (กรณีที่สามารถระบุระยะเวลาการลงทุนในกองทุนรวมได้) (ช) เป็นกองทุนรวมที่มีผู้ประกันเงินลงทุนหรือเป็นกองทุนรวมที่มุ่งเน้นจะคุ้มครองเงินต้นหรือไม่ อย่างไร ในกรณีที่เป็นกองทุนรวมที่มีการลงทุนในสัญญาซื้อขายล่วงหน้าเพื่อแสวงหาผลประโยชน์ตอบแทน ให้มีคําถามและคําตอบเพิ่มเติมว่าอัตราส่วนการลงทุนในสัญญาซื้อขายล่วงหน้าเพื่อแสวงหาผลประโยชน์ตอบแทนต่อมูลค่าทรัพย์สินสุทธิของกองทุนรวมเป็นเท่าใด และจะมีผลกระทบทางลบที่มากที่สุดต่อเงินทุนเป็นอย่างไร (4) คําถามและคําตอบเกี่ยวกับข้อมูลอื่นที่เกี่ยวข้องกับวิธีการลงทุนในหน่วยลงทุน สิทธิของผู้ลงทุน และบุคคลอื่นที่เกี่ยวข้องกับกองทุนรวม เช่น วิธีการซื้อขายหน่วยลงทุน ช่องทางที่ผู้ลงทุนสามารถทราบข้อมูลเกี่ยวกับมูลค่าหน่วยลงทุน ช่องทางและวิธีการร้องเรียน ผู้ดูแลผลประโยชน์ ผู้สนับสนุนการขายหรือรับซื้อคืน นายทะเบียนหน่วยลงทุน และผู้สอบบัญชี เป็นต้นข้อ ๙ รายการความเสี่ยงในการลงทุนของกองทุนรวม ให้บริษัทจัดการกองทุนรวมระบุความเสี่ยงที่เกี่ยวข้องกับทรัพย์สินที่กองทุนรวมลงทุน เช่น ความเสี่ยงจากการดําเนินงานของผู้ออกตราสาร (business risk) ความเสี่ยงจากความสามารถในการชําระหนี้ของผู้ออกตราสาร (credit risk) ความเสี่ยงจากความผันผวนของราคาตราสาร (market risk) ความเสี่ยงจากการขาดสภาพคล่องของตราสาร ( liquidity risk) ความเสี่ยงจากอัตราแลกเปลี่ยนเงิน (exchange rate risk) ความเสี่ยงจากการขยายฐานเงินลงทุน (leverage risk) ความเสี่ยงตามลักษณะและฐานะ (position) ของสัญญาซื้อขายล่วงหน้าแต่ละประเภท เป็นต้น รวมทั้งแนวทางการบริหารจัดการลงทุนเพื่อลดความเสี่ยงแต่ละประเภทข้อ ๑๐ รายการคําเตือนและคําแนะนําเกี่ยวกับการลงทุนในหน่วยลงทุน ให้มีข้อความที่เตือนและแนะนําให้ผู้ลงทุนเข้าใจในเรื่องดังต่อไปนี้ (1) คําเตือนที่แสดงว่า การลงทุนในหน่วยลงทุนมิใช่การฝากเงิน และมีความเสี่ยงของการลงทุน ผู้ลงทุนควรลงทุนในกองทุนรวมดังกล่าวเมื่อเห็นว่าการลงทุนในกองทุนรวมเหมาะสมกับวัตถุประสงค์การลงทุนของตนและผู้ลงทุนยอมรับความเสี่ยงที่อาจเกิดขึ้นจากการลงทุนดังกล่าวได้ (2) คําเตือนในกรณีของกองทุนรวมเปิดที่แสดงว่า หากปรากฏว่ามีเหตุการณ์ไม่ปกติผู้ลงทุนอาจได้รับชําระเงินค่าขายคืนหน่วยลงทุนล่าช้ากว่าระยะเวลาที่กําหนดไว้ในหนังสือชี้ชวน (3) คําเตือนในกรณีของกองทุนรวมเปิดที่ต้องดํารงสินทรัพย์สภาพคล่องที่แสดงว่า หากกองทุนรวมเปิดไม่สามารถดํารงสินทรัพย์สภาพคล่องได้ ผู้ลงทุนอาจไม่สามารถขายคืนหน่วยลงทุนได้ตามที่มีคําสั่งไว้ (4) คําเตือนที่แสดงว่า กองทุนรวมเป็นนิติบุคคลแยกต่างหากจากบริษัทจัดการกองทุนรวม (5) คําเตือนในกรณีที่มีการลงทุนเพื่อบริษัทจัดการกองทุนรวมซึ่งอาจก่อให้เกิดความขัดแย้งทางผลประโยชน์แก่กองทุนรวม เช่น คําเตือนว่าบริษัทจัดการกองทุนรวมอาจลงทุนในหลักทรัพย์หรือทรัพย์สินอื่นเพื่อบริษัทจัดการกองทุนรวมเช่นเดียวกันกับที่บริษัทจัดการกองทุนรวมลงทุนในหลักทรัพย์หรือทรัพย์สินอื่นเพื่อกองทุนรวม โดยบริษัทจะจัดให้มีระบบงานที่ป้องกันความขัดแย้งทางผลประโยชน์เพื่อให้เกิดความเป็นธรรมต่อผู้ถือหน่วยลงทุน เป็นต้น (6) คําเตือนในกรณีของกองทุนรวมที่มีการกระจายการลงทุนน้อยกว่าเกณฑ์มาตรฐาน (specific fund) เช่น คําเตือนว่ากองทุนรวมมีการกําหนดอัตราส่วนการลงทุนไว้เป็นการเฉพาะ โดยมีการกระจายการลงทุนน้อยกว่ากองทุนรวมทั่วไป เป็นต้น (7) คําเตือนและคําแนะนําในกรณีที่กองทุนรวมประสงค์จะลงทุนในหรือมีไว้ซึ่งสัญญาซื้อขายล่วงหน้าเพื่อแสวงหาผลประโยชน์ตอบแทนจากสัญญาดังกล่าว ดังนี้ (ก) คําเตือนที่แสดงว่า กองทุนรวมดังกล่าวมีความเสี่ยงมากกว่ากองทุนรวมอื่น จึงเหมาะสมกับผู้ลงทุนที่ต้องการผลตอบแทนสูงและรับความเสี่ยงได้สูงกว่าผู้ลงทุนทั่วไป (ข) คําแนะนําที่แสดงว่า ผู้ลงทุนควรลงทุนในกองทุนรวมดังกล่าวเมื่อมีความเข้าใจในความเสี่ยงของสัญญาซื้อขายล่วงหน้า และผู้ลงทุนควรพิจารณาความเหมาะสมของการลงทุน โดยคํานึงถึงประสบการณ์การลงทุน วัตถุประสงค์การลงทุน และฐานะการเงินของผู้ลงทุนเอง (8) คําแนะนําที่แสดงว่า ผู้ลงทุนควรศึกษาข้อมูลในหนังสือชี้ชวนให้เข้าใจและควรเก็บหนังสือชี้ชวนไว้เป็นข้อมูลเพื่อใช้อ้างอิงในอนาคต และเมื่อมีข้อสงสัยให้สอบถามผู้ติดต่อกับผู้ลงทุนให้เข้าใจก่อนซื้อหน่วยลงทุน (9) คําแนะนําที่แสดงว่า ในกรณีที่ผู้ลงทุนต้องการทราบข้อมูลเพิ่มเติม ผู้ลงทุนสามารถขอหนังสือชี้ชวนส่วนข้อมูลโครงการได้ที่บริษัทจัดการกองทุนรวมหรือผู้สนับสนุนการขายหรือรับซื้อคืน การพิมพ์คําเตือนตาม (1) (2) (3) (7) (ก) และ (8) ให้พิมพ์ไว้ในกรอบสี่เหลี่ยมที่หน้าแรก หรือปกหน้าด้านนอกในกรณีที่หนังสือชี้ชวนนั้นมีปก โดยอยู่ส่วนบนสุดหรือส่วนล่างสุด และการพิมพ์คําเตือนและคําแนะนําตาม (4) (5) (6) (7) (ข) และ (9) ให้พิมพ์ไว้ก่อนวัน เดือน ปี ที่รวบรวมข้อมูลไว้ในหนังสือชี้ชวน ข้อ ๑๑ ในกรณีของกองทุนรวมเปิด หนังสือชี้ชวนส่วนสรุปข้อมูลสําคัญที่บริษัทจัดการกองทุนรวมจัดทําใหม่ทุกรอบระยะเวลาบัญชีต้องแสดงข้อมูลที่เป็นปัจจุบัน ณ วันสิ้นปีบัญชีนั้น และให้เพิ่มวันที่ที่จดทะเบียนกองทุนรวมไว้ในรายการลักษณะที่สําคัญของกองทุนรวมตามข้อ 7 (1) ด้วย รวมทั้งเพิ่มรายการดังต่อไปนี้ (1) รายละเอียดการลงทุน การกู้ยืมเงิน และการก่อภาระผูกพันของกองทุนรวม โดยจัดกลุ่มตามประเภทของหลักทรัพย์หรือทรัพย์สินหรือการหาดอกผลโดยวิธีอื่น ให้สอดคล้องกับนโยบายการลงทุนของกองทุนรวม ตามคําอธิบายแนบท้ายประกาศนี้ (2) ผลการดําเนินงานของกองทุนรวมโดยใช้วิธีวัดผลการดําเนินงานตามมาตรฐานที่สมาคมหรือสํานักงานกําหนด (แล้วแต่กรณี) ในการจัดทําหนังสือชี้ชวนตามวรรคหนึ่ง ให้มีข้อความ "สําหรับรอบระยะเวลาบัญชีปีที่............สิ้นสุดวันที่............" ไว้ที่หน้าแรก หรือปกหน้าด้านนอกในกรณีที่หนังสือชี้ชวนนั้นมีปก ในกรณีที่มีการแก้ไขเพิ่มเติมโครงการหลังจากวันสิ้นปีบัญชี และอยู่ในระหว่างการจัดทําหนังสือชี้ชวนส่วนสรุปข้อมูลสําคัญเพื่อจัดส่งให้สํานักงาน ให้บริษัทจัดการกองทุนรวมแสดงข้อมูลที่เป็นปัจจุบัน ณ วันจัดทําหนังสือชี้ชวนหมวด ๒ หลักเกณฑ์เพิ่มเติมของกองทุนรวมมีประกัน ข้อ ๑๒ ในส่วนนี้ "ผู้ประกัน" หมายความว่า ผู้ที่ทําสัญญาประกันกับบริษัทจัดการกองทุนรวมในการให้ประกันต่อผู้ถือหน่วยลงทุนที่จะได้รับชําระเงินลงทุน หรือเงินลงทุนและผลตอบแทน แล้วแต่กรณี ตามจํานวนที่รับประกันไว้ข้อ ๑๓ รายการลักษณะที่สําคัญสําหรับกองทุนรวมมีประกัน ให้มีรายละเอียดเพิ่มเติมโดยแสดงเป็นคําถามและคําตอบ ดังต่อไปนี้ (1) ในกรณีที่ผู้ประกันเป็นธนาคารต่างประเทศ ผู้ประกันได้รับการจัดอันดับความน่าเชื่อถือในระดับใด (2) จํานวนเงินลงทุนที่ประกัน และผลตอบแทนที่ประกัน (ถ้ามี) เป็นจํานวนเท่าใด (3) ระยะเวลาการประกันและวันครบกําหนดระยะเวลาการประกันแต่ละงวด (ถ้ามี) เป็นอย่างไร (4) ประมาณการค่าธรรมเนียมหรือค่าใช้จ่ายทั้งหมดในการจัดให้มีผู้ประกันเป็นจํานวนเท่าใด และสัดส่วนของประมาณการค่าธรรมเนียมหรือค่าใช้จ่ายในการจัดให้มีผู้ประกัน เมื่อเทียบกับค่าธรรมเนียมหรือค่าใช้จ่ายทั้งหมดของกองทุนรวมมีประกันคิดเป็นเท่าใด (5) ผลของการขายคืนหน่วยลงทุนก่อนครบกําหนดระยะเวลาประกัน และผลของการขายคืนหรือไถ่ถอนหน่วยลงทุนเมื่อครบกําหนดระยะเวลาประกันในกรณีที่มูลค่าหน่วยลงทุนสูงกว่ามูลค่าที่ประกัน เป็นอย่างไร (6) การจัดให้มีผู้ประกันรายใหม่ และการดําเนินการของบริษัทจัดการกองทุนรวมในกรณีที่ไม่สามารถจัดให้มีผู้ประกันรายใหม่ได้ เป็นอย่างไร (7) ผู้ลงทุนควรคํานึงถึงความเสี่ยงจากความสามารถในการชําระหนี้ในอนาคตของผู้ประกันหรือไม่ อย่างไรข้อ ๑๔ รายการคําเตือนเกี่ยวกับการลงทุนในหน่วยลงทุนของกองทุนรวมมีประกัน ให้มีข้อความที่เตือนให้ผู้ลงทุนเข้าใจในเรื่องดังต่อไปนี้เพิ่มเติม (1) คําเตือนที่แสดงว่า กองทุนรวมมีการประกันเงินลงทุนหรือผลตอบแทนคิดเป็นร้อยละเท่าใด และผู้ลงทุนที่ถือหน่วยลงทุนจนครบระยะเวลาการประกันที่กําหนดในหนังสือชี้ชวนจึงจะได้รับชําระเงินลงทุนคืนตามเงื่อนไขในการรับประกันและตามความสามารถในการชําระหนี้ของผู้ประกัน (2) คําเตือนในกรณีที่กองทุนรวมมีประกันจะลงทุนในหรือมีไว้ซึ่งหลักทรัพย์และทรัพย์สินอื่นที่ผู้ประกันเป็นผู้ออก ผู้รับรอง ผู้รับอาวัล ผู้สลักหลัง หรือผู้ค้ําประกัน ทั้งนี้ ให้ระบุชื่อผู้ประกัน อัตราส่วนการลงทุนในหรือมีไว้ซึ่งหลักทรัพย์และทรัพย์สินดังกล่าว และจํานวนเงินลงทุนที่ผู้ถือหน่วยลงทุนจะได้รับคืนหากผู้ประกันไม่สามารถชําระหนี้คืนได้ ไว้ในคําเตือนด้วย การพิมพ์คําเตือนตาม (1) และ (2) ให้พิมพ์ไว้ในกรอบสี่เหลี่ยมที่หน้าแรก หรือปกหน้าด้านนอกในกรณีที่หนังสือชี้ชวนนั้นมีปก โดยอยู่ส่วนบนสุดหรือส่วนล่างสุดหมวด ๓ หลักเกณฑ์เพิ่มเติมของกองทุนรวมเพื่อการเลี้ยงชีพ ข้อ ๑๕ รายการคําเตือนและคําแนะนําเกี่ยวกับการลงทุนในหน่วยลงทุนสําหรับกองทุนรวมเพื่อการเลี้ยงชีพ ให้มีข้อความเพิ่มเติมดังต่อไปนี้ (1) คําเตือนที่แสดงว่า ผู้ถือหน่วยลงทุนของกองทุนรวมดังกล่าวจะไม่ได้รับสิทธิประโยชน์ทางภาษี หากไม่ปฏิบัติตามเงื่อนไขการลงทุน และจะต้องคืนสิทธิประโยชน์ทางภาษีที่เคยได้รับภายในกําหนดเวลา มิฉะนั้นจะต้องชําระเงินเพิ่มและเบี้ยปรับตามประมวลรัษฎากร (2) คําแนะนําที่แสดงว่า ผู้ลงทุนควรศึกษาเงื่อนไขการลงทุนในกองทุนรวมเพื่อการเลี้ยงชีพ รวมทั้งสอบถามรายละเอียดเพิ่มเติมและขอรับคู่มือภาษีได้ที่บริษัทจัดการกองทุนรวมหรือผู้สนับสนุนการขายหรือรับซื้อคืน การพิมพ์คําเตือนตาม (1) ให้พิมพ์ไว้ในกรอบสี่เหลี่ยมที่หน้าแรก หรือปกหน้าด้านนอกในกรณีที่หนังสือชี้ชวนนั้นมีปก โดยอยู่ส่วนบนสุดหรือส่วนล่างสุด และการพิมพ์คําแนะนําตาม (2) ให้พิมพ์ไว้ก่อนวัน เดือน ปี ที่รวบรวมข้อมูลไว้ในหนังสือชี้ชวนหมวด ๔ หลักเกณฑ์เพิ่มเติมของกองทุนรวมเพื่อแก้ไขปัญหาการดํารงเงินกองทุนของธนาคารพาณิชย์ ข้อ ๑๖ รายการความเสี่ยงในการลงทุนของกองทุนรวม และรายการคําเตือนและคําแนะนําเกี่ยวกับการลงทุนในหน่วยลงทุน สําหรับกองทุนรวมเพื่อแก้ไขปัญหาการดํารงเงินกองทุนของธนาคารพาณิชย์ ให้มีข้อความเพิ่มเติมเพื่อให้ผู้ลงทุนเข้าใจว่าความเสี่ยงในการลงทุนของกองทุนรวมขึ้นอยู่กับความน่าเชื่อถือของตราสารหลักที่กองทุนรวมลงทุน หมวด ๕ หลักเกณฑ์เพิ่มเติมของกองทุนรวมหุ้นระยะยาว ข้อ ๑๗ รายการคําเตือนและคําแนะนําเกี่ยวกับการลงทุนในหน่วยลงทุนสําหรับกองทุนรวมหุ้นระยะยาว ให้มีข้อความเพิ่มเติมและรูปแบบการพิมพ์ตามข้อ 15 โดยอนุโลม หมวด ๖ หลักเกณฑ์เพิ่มเติมของกองทุนรวมอีทีเอฟ ข้อ ๑๘ รายการลักษณะที่สําคัญสําหรับกองทุนรวมอีทีเอฟ ให้มีรายละเอียดเพิ่มเติมโดยแสดงเป็นคําถามและคําตอบ ดังต่อไปนี้ (1) กองทุนรวมนี้อ้างอิงกับดัชนีราคาหลักทรัพย์ใด และดัชนีดังกล่าวมีหลักทรัพย์ใดเป็นองค์ประกอบ (2) วิธีการลงทุนเพื่อให้ได้ผลตอบแทนที่แปรผันตามการเปลี่ยนแปลงของดัชนีที่ใช้อ้างอิงเป็นอย่างไร (3) การซื้อขายหน่วยลงทุนโดยตรงกับบริษัทจัดการกองทุนรวมจะต้องมีปริมาณหรือมูลค่าการซื้อขายเป็นจํานวนเท่าใด (4) คําถามและคําตอบเกี่ยวกับข้อมูลอื่นที่เกี่ยวข้องกับวิธีการลงทุนในหน่วยลงทุน สิทธิของผู้ลงทุน และบุคคลที่เกี่ยวข้องกับกองทุนรวม เช่น หลักทรัพย์ที่กองทุนรวมจะลงทุนในสิบอันดับแรก การประกาศมูลค่าทรัพย์สินสุทธิและระดับของดัชนีที่ใช้อ้างอิง ผู้ค้าหน่วยลงทุนร่วม(participating dealer) ที่ได้รับการแต่งตั้งจากบริษัทจัดการกองทุนรวม (ถ้ามี) ช่องทางที่ผู้ลงทุนสามารถทราบข้อมูลเกี่ยวการซื้อขายหน่วยลงทุนและดัชนีที่ใช้อ้างอิงของกองทุนรวมนี้ เป็นต้น ผู้ค้าหน่วยลงทุนร่วมตามวรรคหนึ่ง หมายความว่า ผู้ลงทุนรายใหญ่ที่ซื้อหรือขายหน่วยลงทุนของกองทุนรวมอีทีเอฟกับบริษัทจัดการกองทุนรวมในปริมาณหรือมูลค่าตามที่กําหนดไว้ในโครงการจัดการกองทุนรวมข้อ ๑๙ การจัดทําหนังสือชี้ชวนส่วนสรุปข้อมูลสําคัญที่บริษัทจัดการกองทุนรวมต้องจัดทําใหม่ทุกรอบระยะเวลาบัญชี ให้มีรายการเพิ่มเติมดังนี้ (1) รหัสของหน่วยลงทุนที่ใช้ซื้อขายในตลาดหลักทรัพย์แห่งประเทศไทย (2) หลักทรัพย์ที่กองทุนรวมลงทุนในสิบอันดับแรก (3) จํานวนการซื้อขายหน่วยลงทุนในตลาดหลักทรัพย์แห่งประเทศไทยในรอบระยะเวลาบัญชีที่ผ่านมาผู้มีอํานาจลงนาม - ประกาศ ณ วันที่ 22 มิถุนายน พ.ศ. 2548 (นายธีระชัย ภูวนาถนรานุบาล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์